google/wiki40b huggingface dataset:
Johannes' gjerninger

Johannes' gjerninger er et apokryfisk skrift fra oldkirken, skrevet ca år 150-160, muligens i Smyrna i Lilleasia. Det er regnet som det eldste av de apokryfe apostelgjerningene, en sjanger som skildrer de kristne apostlenes liv og gjerningene i tiden etter det som skildres i Bibelens skrift Apostlenes gjerninger.
Det meste av handlingen i skriftet foregår i Efesos. Forfatteren av skriftet kjente godt til Johannesevangeliet og minst ett av de andre NT-evangeliene, trolig også Apostlenes gjerninger, men behandler dem nokså kritisk. Bildet av Jesus i skriftet kan minne om Johannesevangeliet, men har også viktige forskjeller i gnostisk retning: Jesus fremstilles ikke lenger som et inkarnert menneske, men er «opphøyd til et rent guddommelig vesen». Menneskesynet i skriftet er «preget av en lignende tankegang. Det er det indre, åndelige, som gjelder. Mennesket som fysisk og forgjengelig vesen er av mindre verdi og betydning.»
Teksten er ikke bevart i sin helhet, men deler av det er kjent fra ulike håndskrifter. Særlig mangler begynnelsen. Skriftet er omtalt av kirkehistorikeren Eusebius av Cæsarea ca 320, og han regnet skriftet som i strid med den kristne lære. Teksten er oversatt til norsk i antologien Tidligkristne apokryfer, 2011.
Livrustkammaren

Samlinger

Livrustkammaren forsøker å bevare og formidle Sveriges kongelige historie gjennom en stor samling av gjenstander fra kongehusene fra Gustav Vasa og til i dag. Museet har blant annet en enestående samling kongelige drakter fra 1600- og 1700-tallet, både høytidelige antrekk, militærutstyr og hverdagsgjenstander.
Saint-Étienne

Geografi

Byen ligger ved hovedveien mellom Toulouse og Lyon som går gjennom Massif Central.

Historie

På 1500-tallet hadde Saint-Étienne en våpenfabrikk, som gjorde byen til en viktig plass, men fra 1600-tallet ble det også laget sløyfer og dekorativ utsmykking her. Under den franske revolusjonen ble byen kalt Armeville («Våpenbyen») på grunn av våpenfabrikken. Senere ble gruvedrift etter kull en viktig næring i byen, og i nyere tid er byen kjent for produksjon av sykler. Saint-Étienne ble sete for et postkontor fra 1825 og fra 1832 en radiolinjestasjon. Byen utviklet seg ikke i særlig grad før på 1800-tallet.
Den første halvdelen av 1800-tallet var byen den viktigste byen i et arrondissement i departement Loire, med et folketall i 1832 på 19 672. Da industrien kom til byen steg folketallet raskt til 110 000 i 1880. Det var denne veksten som gjorde at byen ble prefecture 25. juli 1855.
Harry Landreth

Harry Landreth er en amerikansk økonom og idehistoriker med spesialisering i eldre økonomisk tenking. Han er professor ved Centre College i Kentucky, USA. Han har særlig studert eldre tiders økonomiske teori og fagutvikling, og sammen med David Colander har han utgitt en rekke bøker og skrifter om keynesianismens historie og gjennombrudd.
Intercontinental Rally Challenge

Intercontinental Rally Challenge (IRC) er et rallymesterskap rett under nivået til rally-VM. Serien blir organisert av SRW Ltd og sanksjonert av FIA, og formålet er å gi unge eller amatør-rallyførere muligheten til å konkurrere i anerkjente regionale og internasjonale rally. I tillegg tilbyr arrangørene et nyskapende TV-format/-konsept, skapt av Eurosport. Serien fokuserer på «Gruppe N» og «Gruppe A»-spec biler opp til 2000cc (inkludert Super 2000, R2 og R3).
Serien ble dannet i 2006 med navnet International Rally Challenge, men i 2007 fikk serien sitt nåværende navn.
Verners lov

Verners lov, formulert av Karl Verner i 1875, beskriver en historisk lydforskyvning i urgermansk språk: Når de ustemte konsonantene *f, *þ, *s og *χ umiddlerbart fulgte en trykksvak stavelse i samme ord, ble de til de tilsvarende stemte konsonantene *b, *d, *z og *g.
Da Grimms lov ble oppdaget, ble det observert en merkelig uregelmessighet. De indoeuropeiske ustemte lukkelydene *p, *t og *k skulle etter Grimms lov ha blitt til urgermansk *f, *þ (dental frikativ) og *χ (velar frikativ). Det syntes imidlertid å forekomme en lang rekke ord, hvor latin, gresk, sanskrit, baltisk og slavisk garanterte indoeuropeisk *p, *t eller *k, men de germanske språkene likevel hadde en stemt frikativ (*b, *đ eller *g).
Karl Verner observerte at de tilsynelatende uventede stemte frikativene bare forekom hvor de ikke sto i begynnelsen av ordet, og hvor vokalen foran dem var trykklett i indoeuropeisk. Dette er altså Verners lov: indoeuropeisk *p, *t, *k, *s, som regelmessig skulle utvikle seg til ustemt f, þ, k, s, blir i stedet til stemt b, d, g, z hvis den forutgående vokalen ikke var trykksterk i indoeuropeisk.
22 Jump Street

Handling

Etter å ha gått gjennom high school (to ganger) er det store endringer på gang for politimennene Schmidt (Jonah Hill) og Jenko (Channing Tatum) når de skal gå undercover på et lokalt college. Men når Jenko møter en vennligsinnet person på fotballaget og Schmidt infiltrerer bohemkunsten, begynner de å stille spørsmål ved vennskapet deres. De finner ut at de ikke bare må løse saken sin, men også om de kan ha et voksent forhold seg imellom. Hvis disse to foreldede ungdommene kan vokse fra førsteårselever til virkelige menn, kan college bli det beste som noen gang har hendt dem.
Svartdalsparken

Svartdalsparken er en park ved Alnaelva i Svartdalen i Oslo.

Parken

Parken ligger på Kværner gårds tidligere marker nederst og helt vest i Svartdalen. Den er avgrenset av Enebakkveien i vest, Alnaelva mot nord, et skogholt mot Eirik Raudes vei i syd. I øst går parken over i den 110 mål store naturparken Svartdalen. Turveien gjennom Svartdalen og Svartdalsparken ender i vest på Klosterenga, i øst mot Etterstad og Bryn og mot syd ved Nøklevann. Parken ligger nær boligstrøket Kværnerbyen, som hadde innflytting fra 2007.
Svartdalsparken er anslagsvis fem mål stor. Parken er en gresslette med en rad unge trær i en bue. Mot elva står turbinen «Det blå løpehjulet» som er gitt av Kværner Vel og satt opp på 2000-tallet i samråd med verkstedklubben ved Kværner Bruk, som ble nedlagt i 1999.

Historie

Et stort område av Svartdalen ble parkmessig behandlet på 1930-tallet. I dag er turveiene i god stand, men områder for øvrig er tett skog uten tegn til parkmessig behandling.
I 1993 ble et mindre området av Svartdalen rehabilitert som Svartdalsparken.
Brandstodsbolagets hus

Brandstodsbolagets hus er en bygning på Skeppsbron 20 i Gamla stan i det sentrale Stockholm fra 1901.
Huset er tegnet av arkitekt Isak Gustaf Clason. For å gjøre plass til den nye bygningen ble en eldre bolig bygninger trukket ned , tegnet av slottsarkitekten Nicodemus Tessin den eldre i 1674. Clason var inspirert av Tessin da han utformet den nye bygningen som bærer klare likhetstrekk med den svenske arkitektur fra slutten av 1600-tallet. Blant de aktuelle leietakere er Filippinenes ambassade.
Fortøyningsmast

Fortøyningsmast er en struktur konstruert for at luftskip skal kunne fortøye vanligvis utenfor en luftskiphangar eller et annet sted. Mer spesifikt; fortøyningsmasten har en anordning på topen som tillater at man fra luftskipets baug kan feste et tau til mastetoppen. Når det ikke er nødvendig eller påkrevet å sette luftskipet inn i sin hangar mellom flyvningene, kan luftskipet forankres på land eller sjø med en eller flere vaiere eller til en fortøyningsmast. Etter utviklingen av fortøyningsmastene ble det en standard og man sparte et omfattende manuelt arbeide.

Tidlig utvikling

Å feste luftskipets nese til toppen på en kan kanskje virke som en underlig løsning, men luftskip hadde fløyet en del år før fortøynigsmaster ble vanlig. Det første luftskip, kjent for å blitt forankret til en mast var HMA (His Majesty's Airship) No.1, med navnet Mayfly den 22. mai 1911. The 38 ft (12 m) masten var montert på en pongtong med beskyttelse mot vinden som bestod av striper med canvas festet til masten. En løsning som ikke var tilfredsstillende, fikk luftskipet ustøtt i vindkastene på opptil 43 miles per time (69 km/t) og ble fjernet. Videre  eksperimenter med å forankre blimps ble foretatt i løpet av 1918.

Fortøyningsmaster i Norge

I forbindelse med Roald Amundsens ferd med Luftskipet «Norge» i 1926 ble det reist tre fortøyningsmaster i Norge, på Ekeberg utenfor Oslo, i Vadsø og i Ny-Ålesund på Spitsbergen (hvor det også ble bygget en luftskiphangar). Mastene i Vadsø og i Ny-Ålesund står fremdeles. Masten på Ekeberg ble revet under krigen 1940-45 og smeltet om på grunn av mangel på stål
Fylkesvei 4674

Fylkesvei 4674 går mellom Fisterkrysset og Øvrabø i Hjelmeland. Veien med sidevei er 10,3 km lang.
Frem til 2019 hadde veien betegnelsen fylkesvei 634.
Theodora Megala Komnena

Trapezunt-riket

Trapezunt-riket ble grunnlagt i 1204 i kjølvannet av at korsfarerne i Det fjerde korstog okkuperte Konstantinopel. En gren av den bysantinske keiserfamilien som etter hvert kalte seg «Megas Komnenos» flyktet til Georgia og med deres hjelp etablerte de sitt keiserrike på sydkysten av Svartehavet. Andre i keiserfamilien opprettet på omtrent samme tid Keiserriket Nikea som også hevdet å være den rette arvtakeren til Østromerriket.

Maktovertakelsen

I 1284 klarte Theodora med støtte fra den georgiske kong David VI Narin å overta keisermakten fra sin halvbror, keiser Johannes II Megas Komnenos. Johannes II kan muligens ha søkt tilflukt i befestningen Tripolis i regionen Pontos ved svartehavskysten. Kort tid etter maktovertakelsen (i 1285) ble hun igjen beseiret av Johannes som gjenvant tronen, men hun regjerte lenge nok til å ha slått egne mynter. Etter henne finnes eksempler på både «aspron»-mynter i sølv og «nomisma»-mynter i bronse.
Theodoras videre skjebne etter at hun ble styrtet av Johannes II i 1285 er ukjent.
Ruth Graham

Bakgrunn

Ruth Graham var datter av L. Nelson Bell og Virginia McCue Bell. Foreldrene var presbyterianske misjonærer i Kina. Hun ble født og vokste opp i Kina, som Ruth McCue Bell. 
Hun begynte sin skolegang ved en skole i Pyongyang, men ble uteksaminert fra en skole i Montreat i North Carolina.
Hun flyttet til USA, høsten 1937, 17 år gammel. Hun begynte studier ved Wheaton College, ved Chicago, Illinois. Her møtte hun medstudenten Billy Graham. Den 13. august 1943 giftet de seg. Sammen fikk de fem barn, Franklin, Nelson, Virginia, Anne og Ruth. Franklin Graham, har overtatt sin fars plass i Billy Graham Evangelistic Association. Datteren Anne Graham Lotz, leder for AnGeL ministries.

Familieliv, kristent arbeide

I 1945, begynte Billy Graham som evangelist hos Youth for Christ og samtidig flyttet paret til Montreat, ikke langt fra hennes foreldre.
I 1950 etablerte Billy Graham Billy Graham Evangelistic Association, forkortet: BGEA Ministries, med hovedkontor i Minneapolis. Idag i Charlotte, North Carolina. Etterhvert som barna vokste opp deltok Ruth mer og mer i organisasjonen.
I 1959, utkom Ruth Grahams første bok, Our Christmas Story, en illustrert barnebok. Mens hennes mann ofte var ute og reiste brukte Ruth tiden til å skrive eller male bilder.
I 1966, etablerte hun Ruth and Billy Graham Children's Health Center i Asheville, Nord-Carolina.
I 1996, mottok hun sammen med sin mann prisen The Congressional Gold Medal under en seremoni i U.S. Capitol Rotunda i Washington, D.C..
Hun var støttespiller for Billy Grahams tjeneste som verdensevangelist og leder for the Billy Graham Evangelistic Association. Hun kom med både råd og forslag.
Ruth Graham døde 87 år gammel, om ettermiddagen den 14. juni 2007, i sitt hjem, Little Piney Cove, i Montreat, North Carolina. Hun er begravet ved the Billy Graham Library i Charlotte, North Carolina.
Zoé

Zoé er en meksikansk musikkgruppe innen sjangerne alternativ rock og psykedelisk rock. Den ble først etablert i Cuernavaca i 1994, men fikk fast besetning i Mexico by i 1997. Gruppa har hatt stor suksess i den spansktalende verden, og har vunnet en rekke priser, deriblant fire Grammy-priser.
Abanycha urocosmia

Utseende

Middelsstore, avlange, matte, brunrøde trebukker, dekkvingenes bakre del kan være svart. Antennene er litt lengre enn kroppen. Pronotum er rektangulært til svakt tønneformet, uten tenner på sidene. Dekkvingene er avsmalnende bakover. Beina er ganske korte og spinkle.

Utbredelse

Arten er utbredt i Colombia.
The Outside Tour: Oslo Spektrum (1996)

The Outside Tour: Oslo Spektrum var David Bowies norgeskonsert under The Outside Tour som ble holdt i Oslo Spektrum 22. januar 1996. Bowie overrasket med å fremføre «Diamond Dogs» live for første gang siden 1976.

Om turneen

Outside-turneen startet 14. september i USA og i september og oktober turnerte han i USA og Canada. I midten av november startet Europaturneen med fire konserter på Wembley. I januar holdt han den nordiske delen med konserter i Helsingfors, Stockholm, Göteborg, Oslo og København. Turneen ble avsluttet igjen i USA 20. oktober 1996.
Loftleiðir

Loftleiðir var et  privat islandsk flyselskap grunnlagt den 10. mars 1944 av tre unge islandske flyvere som etter hjemkomst fra flyverutdannelse i Canada stiftet selskapet. Første årene opererte selskapet utelukkende på innenlandsnettet fra Reykjavík lufthavn.

Historie

Den 17. juni 1947, på Islands nasjonaldag, startet Loftleiðir sin første internasjonale rute mellom Reykjavík og København. Flyet som ble brukt var en Douglas DC-4, Islands første virkelige fly egnet for utenrikstrafikk. I 1948 fikk Loftleiðir tillatelse til å fly til USA, og den 26. august 1948 landet Loftleiðir's Skymaster på  Idlewild Airport (nå kjent som JFK) med 46 passasjerer i den første kommersielle flygning mellom Island og USA. Fire år senere, i 1952, startet Loftleiðir regulær ruteflygning mellom New York og Europa via Island.
På 1950-tallet var restriksjonene innen den internasjonale flytrafikken langt større enn i dag. De fleste selskaper hadde stort sett bare tillatelse til å transportere passasjerer og gods til og fra eget land gjennom bilaterale avtaler, noe som var regulert gjennom Luftens friheter. Men Loftleiðir utnyttet det som lå i det som den gang ble kalt Luftens fem friheter (den 3. og 4. frihet);  muligheten til å transportere passasjerer mellom Europa og USA ved å fly disse til Island og fra Island. Det var ikke nødvendig, rent fysisk, å dele reisen i to, bare å utstyre passasjerene med to billetter.
I løpet av 1960- og 1970-årene innførte Loftleiðir lavprisbilletter over Nord-Atlanteren med Luxembourg som utgangspunkt, via de nordiske landene og Island. Tilbudet om lavprisbilletter ble meget populært og selskapet tiltrakk seg mange passasjerer, men selskapet ble motarbeidet av IATA på grunn av dette. Etter hvert som selskapet fikk økonomiske problemer og konkurransen med Islands nasjonale selskap Flugfélag Íslands ble merkbar, samtidig med et økende press fra den islandske regjering om sammenslutning, gikk de to selskaper i 1973 sammen og dannet Icelandair.
Navnet Flugfélag Íslands ble vakt til live igjen i 1997 gjennom en sammenslutning av Icelandair og Flugfélag Norðurlands og fra 2003 opererer Loftleiðir Icelandic igjen som et charterselskap og med utleie av fly.
Singaporestredet

Singaporestredet er et sund i Sørøst-Asia som skiller Vest-Malaysia og staten Singapore fra de indonesiske Riauøyene. Det forbinder Malakkastredet med Sørkinahavet. Sundet er 96,5 kilometer langt, 16 kilometer bredt ved innløpet i vest og 32 km bredt i den østre enden.
Misery Harbour

Handling

Misery Harbour handler om en dansk forfatter med navnet Espen Arnakke og han kommer fra byen Jante (Nykøbing Mors). I Jante gjelder Janteloven som går ut på at en ikke skal tro at man er noe. I Jante lever de fleste i fattigdom i filmen og alle skal gjøre det samme hele livet ut, nemlig å jobbe på en fabrikk. Espen blir mobbet i Jante og er lei av å bo der. Han prøver å komme seg vekk i fra byen ved å bli sjømann. Men livet som sjømann er heller ikke noe for Espen. Han blir mobbet om bord på skipet og arbeidsforholdene er ikke noe bedre. Espen bestemmer seg deretter å rømme fra sjømannslivet også, og han ankommer Misery Harbour i Newfoundland.
Det harde livet ødelegger Espen Arnakke. Etter masse mobbing og følelsen av mindreverdighet, blir Espen morder. Han velger å myrde John Wakefield. Tilslutt ender Espen Arnakke opp som forfatter sånn som Aksel Sandemose. Espen begynner med å skrive selvbiografi om alt han har opplevd.

Aksel Sandemose og Espen Arnakke

Både Aksel Sandemose og Espen Arnakke bodde i en dansk by hvor Janteloven gjaldt. I tillegg opplevde begge følelsen av mindreverdighet og mobbing. Begge jobbet på en fabrikk, prøvde seg som sjømann og forfatter. Det sies at Aksels liv er vevet inn i Espen Arnakke.

Medvirkende

De viktigste rollene hadde den danske Nikolaj Coster-Waldau som Espen Arnakke og iren Stuart Graham som John Wakefield. Fra Norge var Anneke von der Lippe venninnen Jenny og Bjørn Floberg Johan Hoeg, Den walisiske Hywel Bennett spilte kapteinen. Fra Canada kom Margot Finley som Eva og Graham Greene som Burly. I mindre roller var Anne Krigsvoll og Espen Haavardsholm kafegjester servert av kelner Sturla Berg-Johansen.
Ishockey under Vinter-OL 1998 – Menn

Beskrivelse

1998 var første gang at NHL tok en pause for å la sine spillere delta i vinter-OL således at landene kunne benytte seg av sine beste spillere. Turneringen ble derfor også kjent som «århundrets turnering». 
Favorittene til å vinne medaljer i turrneringen var Canada, USA og Sverige. USA og Canada hadde blant annet spilt mot hverandre i finalen i World Cup i ishockey i 1996. Men USAs innsats skuffet etter kun en seier (4-1-seier over Hviterussland) og to tap i mellomrunden (1-4 til Canada og 2-4 til Sverige). og etter å ha tapt 1-4 til Tsjekkia i kvartfinalen ramponerte de amerikanske spillerne deres hotellrom uten å beklage for episoden.
I kvartfinalen mellom Finland og Sverige sørget Teemu Selänne og hans to mål for at finnene beseiret svenskene 2-1 og gikk videre til semifinale mot Russland, som hadde beseiret Hviterussland 4-1 i sin kvartfinale. Etter at Russland vant 7-4 over Finland i semifinalen var Russland i finalen.
Etter en 4-1-seier over Kasakhstan skulle Canada møte Tsjekkia i semifinalen. Tsjekkias storspill i turneringen var i stor grad takket være målvakten Dominik Hašek, som inntil da hadde kun sluppet inn fem mål i turneringen. Etter en målløs kamp sendte Jiří Šlégr  tsjekkerne i ledelsen 9 minutter og 46 sekunder inn i tredje periode. Men etter at Linden utliknet for Canada 1 minutt og 3 sekunder før kampens slutt skulle kampen avgjøres på straffeslagskonkurranse. Mens Robert Reicher scoret for Tsjekkia klarte Hašek å blokkere samtlige canadiske skuddforsøk, og Tsjekkia gikk dermed til finalen mot Russland.
Etter nederlaget i semifinalen hadde det canadiske laget mistet kampviljen, og bronsekampen mellom Canada og Finland endte med en finsk 3-2-seier, noe som skuffet canadierne som ønsket å se Wayne Gretzky vinne en OL-medalje.

Tropper

Troppene ved ishockeyturneringen under vinter-OL 1998 skulle alle maksimalt bestå av 20 angreps- og forsvarsspillere og 3 målvakter.
Per Winge

Liv og karriere

Winge vokste opp i et musikkinteressert miljø. Faren, børskommissær Axel Winge (1827–1893), var en god amatørcellist. Moren, Elisabeth Marie Lasson (1832–1918), kom fra kunstnerslekten Lasson og var kusine av Halfdan Kjerulf. Per Winge var bror av pianisten og pianolæreren Lizzie Winge, fetter av komponisten Per Lasson, kabaretartisten Bokken Lasson, maleren Oda Lasson Krogh og psykiateren Paul Winge.
Etter avlagt examen artium ved Christiania katedralskole i 1875, begynte Per Winge å studere jus ved universitetet, men var samtidig en svært aktiv musiker i studentmiljøet. Han fikk opplæring i klaverspill av Edmund Neupert og Otto Winter-Hjelm, og studerte musikkteori med Johan Svendsen.  Tilslutt valgte han å gjøre hobbyen til karrierevei, og studerte musikk i Leipzig fra 1883 til 1884 og deretter i Berlin til 1886. 
Etter endt musikkutdanning ble han i 1886 dirigent for Musikselskabet Harmoniens orkester i Bergen og fra 1888 organist i Bragernes kirke i Drammen. Fra 1893 vikarierte han for Iver Holter som dirigent for Musikforeningen i Kristiania til han året etter ble Johan Hennums etterfølger i posten som kapellmester ved Christiania Theater. Da dette teatret ble omgjort til den nye Nationaltheatret, ble Johan Halvorsen foretrukket i kapellmesterstillingen, og Winge ble i stedet kapellmester ved Centralteatret fra 1899 til 1902. Han var lærer ved Musik-Konservatoriet fra 1895, organist i Grønland kirke fra 1908 til 1928 og ledet Kvindelige Studenters Sangforening fra 1912 til 1928. Sent i livet gjorde han en stor pedagogisk innsats.
I 1920 ble Per Winge tildelt Kongens fortjenstmedalje i gull.

Musikk

Viktigst av Winges verk er rundt 60 romanser, men han skrev også en god del scenemusikk, sanger for kvinne- og mannskor, en klavertrio i F-dur (1884), fire duetter for to fioliner og klaver, en sonatine for fiolin og klaver, og en 17. mai-kantate for baryton solo, blandakor og orgel. 
Mye av scenemusikken er skrevet for lystspill og lettere stykker, og har derfor et utpreget folkelig tilsnitt. Eksempler på stykker han skrev scenemusikk for er Barbra Rings eventyrkomedie Kongens hjerte (1910), Ludvig Müllers Den nye Lensmanden, Holger Drachmanns Tusind og een Nat, Sofokles' Kong Ødipus og Hans Wiers-Jenssens  operette No. 333 – som er en bearbeidelse av Louis-Benoît Picard og Jean-Baptiste Radets  lystspill Nummer 777.
Sammen med Agathe Backer-Grøndahl, Christian Sinding og Eyvind Alnæs hører Winge til Norges betydeligste romansekomponister rundt århundreskiftet. Winges romanser preges av en utarbeidet harmonikk og melodikk, og er gjerne gjennomkomponerte eller på variert strofisk form. Mange av sangene for barn er visepreget og med en strofisk oppbygging, eksempler er Vuggevise for Lille-gutt og Jeg synger for min lille ven – begge fikk en viktig plass i den norske musikkarven og regnes til hans mest kjente komposisjoner.
Stilistisk tilhører Winge seinromantikken, selv om en hyppig bruk av forstørrede treklanger til en viss grad kan sies å peke framover mot impresjonismen.
Potakafjorden

Potakafjorden er en 15 km lang, isdekket fjord på nordsiden av Thurston Island like øst for Starr Peninsula. Den ble først skissert etter flyfoto tatt under U.S. Navy Operasjon Highjump i desember 1946. Den ble navngitt av Advisory Committee on Antarctic Names (US-ACAN) etter dr. Louis H. Potaka, militærlege ved Byrd-ekspedisjonen, 1933-35.
Shokichi Sato

Karriere

Shokichi Sato startet sin profesjonelle karriere i NKK i 1990. Han har også spilt for Sheffield United, Kyoto Purple Sanga og Omiya Ardija.
Now You See Me: The Second Act

Handling

Tre år etter hendelsene i den første filmen, vil Arthur Tresslers sønn Walter bringe The Four Horsemen inn for retten etter at faren måtte i fengsel.
Valaskjalv

Valaskjalv er er i den Norrøne mytologien Odins bolig i Åsgard. Det er den øverste gården i Åsgard. Her sitter Odin i sitt høysete, Lidskjalv. Herfra ser Odin ut over hele verden.
Grimne omtaler Valaskjalv slik i Grimnismål (Grimnes tale):
Der er en tredje Gård;

de gode Guder

har trukket dens Saler med Sølv

Valaskjalv heter Borgen

den, som seg bygget,

en As i årle dager
Tilsitakten

Tilsitakten (litauisk: Tilžės aktas) var et manifest som ble undertegnet i Tilsit den 30. november 1918 av 24 medlemmer av Nasjonalrådet for det lille Litauen (Mažosios Lietuvos tautinė taryba). De som skrev under, krevde en forening av Lillelitauen og Egentlige Litauen til én enkelt litauisk stat. Kravet innebar at de nordlige delene av Østpreussen ble utskilt fra Preussen og Tyskland.